Višnu
Višnu je jedan od tri boga (pored Brahme i Šive) bog uzdržavatelj, glavno božanstvo hinduizma. Višṇu (sanskrt.: visokohrpteni, širokopleći, od vi: raz + snu: hrbat, leđa, pleća). U razvijenom vedizmu Višṇu je veliki īśvara, »gospod bog«, a za višnuiste upravo najviši princip. U kriznim vremenima svijeta Višṇu se utjelovljuje i silazi među ljude da im pomogne. »Silazaka« (avatāra) ima deset: riba, kornjača, vepar, čovjek-lav, patuljak, Rāma sa sjekirom, Rāma, Kṛšṇa, Buddha i Kalki (buduća inkarnacija). U hinduističkom trojstvu (trimūrti) Višṇu je bog održavatelj (svijeta). Ikonografske su mu oznake: školjka, disk, toljaga i lopoč, koje drži u četirima rukama. Likovno ga prikazuju kako leži na zmiji Śeši, zajedno sa svojom ženom Lakšmī, ili kako jaše pticu Garuḍu. Bogata je i književna predaja nastala kao oblik predanoga štovanja i ljubavi prema Višṇuu (bhakti).